ORDE do 4 de xuño de 2008 pola que se establecen as bases reguladoras para a concesión de axudas a transportistas autónomos de mercadorías por estrada que abandonen a actividade, e se procede á súa convocatoria para o ano 2008.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 10/06/2008

Un dos problemas que sofre o transporte público de mercadorías por estrada é a elevada idade dos transportistas autónomos. Tendo en conta que este problema se debe, en parte, á falta de recursos necesarios das persoas que desenvolveron esta actividade para poder abandonala, considérase oportuno manter unha liña de axudas públicas que facilite a súa retirada.
Neste sentido, o Ministerio de Fomento, mediante a Orde FOM/3539/2007, do 16 de novembro, estableceu as bases reguladoras da concesión de axudas a transportistas autónomos por estrada que abandonen a actividade, axudas que foron convocadas posteriormente para o ano 2008 pola Orde FOM/3988/2007, do 27 de decembro.
As subvencións que se regulan nesta orde deben ser un novo pulo para que os titulares de autorizacións de transporte de mercadorías domiciliados en Galicia abandonen a actividade, actuando en todo caso como complemento das axudas estatais. Neste sentido, afóndase no camiño xa iniciado pola Orde do 13 de outubro de 2006, ben que elevando o orzamento destinado a sufragar estas axudas e apostando por unha continuidade na súa aplicación. Así, esta orde non se limita unicamente a convocar unhas axudas puntuais, senón que establece unhas bases reguladoras que, coas súas correspondentes convocatorias sucesivas, garantirán a expansión daquelas.
Todo iso faise xa no marco da nova Lei 9/2007, do 13 de xuño, de subvencións de Galicia, así como consonte a Lei 38/2003, do 17 de novembro, xeral de subvencións, na medida en que sexa aplicable, e o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Por todo o exposto, e en uso das facultades que teño atribuídas,
DISPOÑO:
Artigo 1º.-Convocatoria e bases reguladoras.
1. Esta orde ten por obxecto aprobar as bases polas que se rexerá, en réxime de concorrencia competitiva, a concesión pola Consellería de Política Territorial, Obras Públicas e Transportes, de axudas a transportistas autónomos de mercadorías por estrada que abandonen a actividade, que se inclúen como anexo I.
2. Así mesmo, por medio desta orde convócanse as devanditas subvencións para o ano 2008.
Artigo 2º.-Créditos orzamentarios e contía.
1. A concesión das axudas farase con cargo á aplicación orzamentaria 2008.08.04.512A.470.0 dos orzamentos xerais da Comunidade Autónoma de Galicia para o ano 2008, na que se garante a existencia de crédito adecuado e suficiente.
2. A contía total máxima das subvencións convocadas será de 400.000 euros. Non obstante, ese importe debe entenderse sen prexuízo de ulteriores variacións producidas como consecuencia da existencia dunha maior dispoñibilidade orzamentaria.
Artigo 3º.-Requisitos dos beneficiarios e solicitudes.
1. Os requisitos que deberán reunir os beneficiarios son os enumerados no artigo 3º das bases reguladoras.
2. Para poder ser beneficiario das subvencións deberá presentarse unha solicitude axustada ao modelo normalizado que corresponda dos incluídos como anexos A ou B das bases reguladoras. Con ela achegaranse ademais os documentos que se especifican no artigo 4º.5 ou 4º.6, segundo o caso, das referidas bases.
Artigo 4º.-Lugar e prazo de presentación das solicitudes.
1. As solicitudes presentaranse preferentemente no rexistro auxiliar da Dirección Xeral de Transportes da Consellería de Política Territorial, Obras Públicas e Transportes (praza de Europa, 5-2º andar, Área Central-As Fontiñas, Santiago de Compostela). Poderán, así mesmo, presentarse por calquera dos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación de solicitudes será de tres meses contados a partir do día seguinte ao de publicación desta convocatoria no Diario Oficial de Galicia.
Artigo 5º.-Prazo de duración do procedemento de concesión.
1. Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras.
2. O prazo máximo para resolver e notificar a resolución será de tres meses, contados desde o día seguinte á finalización do prazo de presentación de solicitudes que se establece no artigo 4º.2 desta convocatoria.
Artigo 6º.-Órganos competentes.
A Subdirección Xeral de Ordenación do Transporte será o órgano competente para instruír o procedemento de concesión destas axudas, e corresponderá á directora xeral de Transportes resolver, por delegación da conselleira, os procedementos de concesión e aprobación do gasto. Esas resolucións porán fin á vía administrativa.
Artigo 7º.-Información aos interesados.
Sobre este procedemento administrativo poderase obter documentación normalizada ou información adicional na Dirección Xeral de Transportes, a través dos seguintes medios:
a) Páxina web oficial da consellería (www.cptopt.xunta.es).
b) Os teléfonos 981 54 45 02 e 981 54 45 82 da devandita dirección xeral.
c) O enderezo electrónico formacion.transportes@xunta.es.
Disposición adicional.-Delegación de competencias
1. Delégase no titular da Dirección Xeral de Transportes a competencia para realizar as sucesivas convocatorias das axudas a que se refire esta orde, de acordo coas bases que se inclúen como anexo I.
2. A delegación a que se refire o número anterior inclúe a competencia para actualizar a data inicial para o cómputo do prazo contido no artigo 3º.1 b) das bases reguladoras, que se deberá referir, en todo caso, ao día posterior ao sinalado como derradeiro para presentar solicitudes para as últimas axudas para o abandono de actividade transportista que convocase a Xunta de Galicia.
Disposición derradeira.-Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de xuño de 2008.
María José Caride Estévez
Conselleira de Política Territorial, Obras Públicas
e Transportes
ANEXO I
Bases reguladoras para a concesión de axudas a transportistas autónomos de mercadorías por estrada que abandonen a actividade
Artigo 1º.-Obxecto.
1. As subvencións reguladas por estas bases teñen por obxecto fomentar o abandono da profesión dos transportistas de idade avanzada no sector do transporte público de mercadorías por estrada con domicilio en Galicia.
2. O procedemento de concesión destas subvencións tramitarase en réxime de concorrencia competitiva.
Artigo 2º.-Contía das axudas, financiamento e concorrencia.
1. As contías das axudas por cada beneficiario serán as seguintes:
a) En todos os casos, 500 euros por cada seis meses completos que lle queden ao transportista para cumprir a idade de sesenta e cinco anos, no caso dos beneficiarios indicados no artigo 3º.1 a) destas bases, ou que lle quedasen no momento da renuncia, no suposto do artigo 3º.1 b). O cómputo dos semestres completos farase a partir do 1 de xuño do exercicio para o que se piden as axudas ou daquel en que se efectuou a renuncia, segundo o caso.
b) Se o solicitante fose titular dunha autorización de transporte público de mercadorías habilitante para realizar transporte con calquera clase de vehículo, 3.000 euros.
c) Se o solicitante fose titular dunha autorización de transporte público de mercadorías exclusivamente habilitante para realizar transporte con vehículos lixeiros, 1.500 euros se polo menos unha copia estivese referida a un vehículo de máis de 3.500 kg de masa máxima autorizada desde antes do 1 de outubro de 2005, e 1.200 euros noutro caso.
d) Aos titulares de autorizacións de transporte de ámbito autonómico expedidas pola Xunta de Galicia, e que queden fóra do ámbito de aplicación das axudas para o abandono da actividade transportista convocadas polo Ministerio de Fomento, concederáselles o dobre da subvención que lles correspondería consonte as alíneas anteriores.
2. Aos que fosen titulares de dúas autorizacións incluídas en distintas alíneas do número anterior outorgaráselles unicamente a cantidade máis elevada das dúas que puidesen corresponderlles.
3. As axudas previstas nestas bases serán compatibles con calquera outra outorgada por outros departamentos, administracións ou entes públicos ou privados, nacionais e internacionais.
Artigo 3º.-Beneficiarios.
1. Poderán ser beneficiarios das axudas, sen prexuízo de reunir os demais requisitos establecidos nestas bases:
a) Os transportistas autónomos cuxa actividade sexa o transporte de mercadorías por estrada e se comprometan a abandonar esta, renunciando a todas as autorizacións de transporte público de que fosen titulares, a partir da data de publicación da convocatoria no Diario Oficial de Galicia.
b) As persoas que reunisen á actividade do transporte de mercadorías por estrada a través da baixa de todas as autorizacións de transporte público de que fosen titulares no período que vai do 4 de decembro de 2006 ata o día da publicación da orde de convocatoria destas axudas no Diario Oficial de Galicia.
2. No caso previsto na alínea a) do número anterior, os beneficiarios deberán cumprir, no momento de presentar a solicitude, os seguintes requisitos:
a) Ser transportistas autónomos domiciliados en Galicia.
b) Ter unha idade igual ou superior aos sesenta anos e inferior aos sesenta e cinco.
c) Ser titulares dunha autorización vixente de transporte público de mercadorías cun máximo de dúas copias.
d) Ter sido titulares durante os dez últimos anos, de forma ininterrompida, da autorización a que se refire a alínea anterior, cun máximo de dúas copias. A dita autorización non debeu estar suspendida en ningún momento durante ese período, aínda que se permitirá unha soa interrupción na súa titularidade por un prazo que non supere un mes.
Así mesmo, os beneficiarios poderán ter sido titulares doutras autorizacións de transporte público distintas das citadas, pero só se permitirá ter sido titular de tres copias de autorizacións das clases indicadas unha soa vez e por un prazo que non supere un mes.
e) Estar dados de alta no réxime de traballadores autónomos da Seguridade Social os últimos dez anos de forma ininterrompida, permitíndose unicamente unha soa interrupción por un prazo que non supere un mes.
f) Comprometerse a abandonar a actividade de transporte público en nome propio, renunciando a todas as autorizacións de que fose titular, e obrigándose a devolver as axudas obtidas e os correspondentes xuros no caso de reiniciala.
g) Non estar incursos en ningún dos supostos previstos no artigo 10 da Lei 9/2007, do 13 de xullo, de subvencións de Galicia.
3. No suposto recollido na alínea b) do número 1 deste artigo, os interesados non poderán estar incursos, na data de formulación da solicitude, en ningún dos supostos previstos no artigo 10 da Lei 9/2007, do 13 de xullo, de subvencións de Galicia; así mesmo, debían reunir, en momento en que se produciu a baixa das súas autorizacións, os seguintes requisitos:
a) Ser transportistas autónomos domiciliados en Galicia.
b) Ter unha idade igual ou superior aos sesenta anos e inferior aos sesenta e cinco.
c) Ter sido titulares durante os dez anos inmediatamente anteriores á renuncia, de forma ininterrompida, dunha autorización de transporte público de mercadorías, cun máximo de dúas copias. A dita autorización non debeu estar suspendida en ningún momento durante ese período, aínda que se permitirá unha soa interrupción na súa titularidade por un prazo que non supere un mes.
Así mesmo, durante ese período os beneficiarios poderán ter sido titulares doutras autorizacións de transporte público distintas das citadas, pero só se permitirá ter sido titular de tres copias de autorizacións das clases indicadas unha soa vez e por un prazo que non supere un mes.
d) Ter estado dados de alta no réxime de traballadores autónomos da Seguridade Social durante os dez anos inmediatamente anteriores á renuncia. Esa situación debeu manterse de forma ininterrompida, aínda que se permitirá unha soa interrupción por un prazo que non supere un mes.
e) Non ter obtido, con posterioridade á renuncia, ningunha autorización para a realización de transporte público.
4. Para os efectos dos dous números anteriores, as autorizacións de transporte público de mercadorías de ámbito nacional, comarcal ou local para vehículo con capacidade de tracción propia, incluídas as da clase TD, de que fose titular o beneficiario con anterioridade ao 16 de abril de 2007, computaranse como copias dunha mesma autorización. Idéntico tratamento terán as autorizacións de ámbito autonómico que fosen validadas de acordo coa disposición transitoria primeira da Orde FOM/734/2007, do 20 de marzo, pola que se desenvolve o Regulamento da Lei de ordenación dos transportes terrestres en materia de autorizacións de transporte de mercadorías por estrada.
5. Non se poderá outorgar axuda ningunha se o 1 de xuño do ano en que se solicita, no suposto do número 1 a), ou do ano en que se produciu a renuncia, no caso do número 1.b), faltan menos de seis meses para que o solicitante cumpra os sesenta e cinco anos.
Artigo 4º.-Solicitudes.
1. Para poder ser beneficiario das subvencións deberá presentarse, segundo o caso:
a) Unha solicitude axustada ao modelo normalizado que se inclúe como anexo A destas bases, no caso dos beneficiarios a que se refire o artigo 3º.1 a). Esta solicitude irá acompañada dos documentos especificados no punto 5 deste artigo.
b) Unha solicitude axustada ao modelo normalizado que se inclúe como anexo B destas bases, no caso dos beneficiarios a que se refire o artigo 3º.1 b). Xunto con esa solicitude presentaranse os documentos indicados no punto 6 deste artigo.
2. Os impresos normalizados de solicitude poderán descargarse na páxina web da Consellería de Política Territorial, Obras Públicas e Transportes (www.cptopt.xunta.es), ou ben recollerse nas seguintes dependencias administrativas:
a) Dirección Xeral de Transportes.
b) Servizos Provinciais de Transportes da Coruña, Lugo, Ourense e Pontevedra.
3. As solicitudes de axudas incluirán, segundo corresponda, os compromisos de:
a) Beneficiarios a que se refire a letra a) do número 1:
i. Renunciar á autorización ou autorizacións en relación coas que se solicitan as axudas, así como a todas aquelas de transporte público de que fose titular, no caso de resultar beneficiario das axudas reguladas nestas bases.
ii. abandonar con carácter definitivo o exercicio da actividade de transporte en calidade de empresario, así como de non achegar a súa capacitación profesional a outra empresa de transporte, se é o caso.
b) Beneficiarios indicados na letra b) do número 1: manter o abandono definitivo do exercicio da actividade de transporte en calidade de empresario, así como de non achegar a súa capacitación profesional a outra empresa de transporte, se é o caso.
4. Na solicitude de axuda incorporarase unha declaración responsable referente aos seguintes aspectos:
a) Cumprimento dos requisitos necesarios para acollerse ás axudas reguladas nestas bases, así como das obrigas e compromisos que nelas se establecen.
b) Autenticidade dos datos facilitados e da documentación presentada.
c) Compromiso de facilitar a documentación complementaria que se poida requirir, así como de permitir as comprobacións e inspeccións que para o efecto esta administración considere oportunas.
d) Non estar incurso en ningún dos supostos previstos no artigo 10 da Lei 9/2007, do 13 de xullo, de subvencións de Galicia.
5. No caso dos solicitantes a que se refire o artigo 3º.1 a), xunto coa solicitude achegarase a seguinte documentación, en orixinal ou fotocopia cotexada:
a) Documento nacional de identidade (DNI) do solicitante.
b) Certificación bancaria orixinal do número de conta do solicitante.
c) Certificación expedida pola Axencia Tributaria de estar ao día do pagamento das obrigas tributarias.
d) Certificación de estar ao día do pagamento das débedas coa facenda da comunidade autónoma.
e) Certificación de estar ao día do pagamento das obrigas coa Seguridade Social.
f) Autorización ou autorizacións de transporte vixentes en relación coas que se pide a axuda.
g) Certificado ou informe da vida laboral que acredite que estiveron de alta no réxime de traballadores autónomos da Seguridade Social durante os últimos dez anos continuados.
h) Último recibo do imposto de actividades económicas (IAE) ou alta nel, de non se ter expedido aínda ningún recibo por razón deste imposto.
i) Permiso de condución ou declaración responsable en que se indique que non é o seu titular.
6. Para aqueles solicitantes que se acollan ao suposto previsto no artigo 3º.1 b), as solicitudes deberán ir acompañadas da seguinte documentación, en orixinal ou fotocopia cotexada:
a) Documento nacional de identidade (DNI) do solicitante.
b) Certificación bancaria orixinal do número de conta do solicitante.
c) Certificación expedida pola Axencia Tributaria de estar ao corrente do pagamento das obrigas tributarias.
d) Certificación de estar ao corrente do pagamento das débedas coa facenda da comunidade autónoma.
e) Certificación de estar ao corrente do pagamento das obrigas coa Seguridade Social.
f) Certificado ou informe de vida laboral que acredite que estiveron de alta no réxime de autónomos da Seguridade Social durante os dez anos inmediatamente anteriores á renuncia, e que no momento da solicitude están dados de baixa.
g) Certificación da baixa no imposto de actividades económicas (IAE).
h) Xustificante da renuncia definitiva ao permiso de condución válido para vehículos pesados de transporte de mercadorías ou fotocopia do novo permiso de condución. No caso de que o solicitante non fose titular do permiso de condución, ese xustificante substituirase por unha declaración responsable asinada en que así se faga constar.
Artigo 5º.-Lugar e prazo de presentación das solicitudes.
1. As solicitudes presentaranse preferentemente no rexistro auxiliar da Dirección Xeral de Transportes da Consellería de Política Territorial, Obras Públicas e Transportes. Poderán, así mesmo, presentarse por calquera dos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación de solicitudes virá determinado na resolución convocatoria das axudas.
Artigo 6º.-Consentimentos e autorizacións.
1. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos. Todo isto farase consonte o establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
2. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 7º.-Órganos competentes.
1. Deléganse na directora xeral de Transportes as competencias para resolver os procedementos de concesión, aprobación do gasto e demais actuacións necesarias para o desenvolvemento das axudas obxecto destas bases.
2. A Subdirección Xeral de Ordenación do Transporte será o órgano competente para a instrución do procedemento de concesión das subvencións, correspondéndolle como tal o exercicio das facultades previstas no artigo 21 da Lei 9/2007, do 13 de xullo, de subvencións de Galicia.
Artigo 8º.-Instrución dos procedementos.
1. O órgano instrutor será o encargado de verificar o cumprimento das condicións exixidas nestas bases ou na normativa de aplicación para ser beneficiario das axudas. Para tal fin, analizará as solicitudes presentadas e a documentación que as acompañe, comprobando a existencia e titularidade das autorizacións identificadas na solicitude, así como a concorrencia do resto de requisitos.
2. De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algunha das exixencias contidas nestas bases requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se terá por desistido na súa petición, logo da correspondente resolución.
3. Sen prexuízo do disposto no parágrafo anterior, poderá requirirse o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.
4. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e que conten coa documentación necesaria serán remitidos á comisión encargada da súa valoración, de acordo co establecido no artigo seguinte.
5. Os expedientes que non cumpran as exixencias contidas nestas bases, na orde de convocatoria ou na restante normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na cal se indicarán as causas desta.
Artigo 9º.-Comisión de Valoración.
1. A Comisión de Valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte. Para tal fin elaborará un informe en que figurarán de xeito individualizado os solicitantes que cumpren os requisitos para obter a subvención, e no cal se especificará a avaliación que lles corresponde segundo os devanditos criterios. Así mesmo, indicarase o importe da axuda para cada un deles, ata esgotar o crédito dispoñible.
2. A Comisión de Valoración estará composta polos xefes dos seguintes servizos dependentes da Dirección Xeral de Transportes:
a) Servizo de Informes, Autorizacións e Xunta Arbitral.
b) Servizo de Estudos e Apoio Xurídico.
c) Servizo de Concesións.
En caso de ausencia, vacante ou enfermidade dos anteriores, a directora xeral de Transportes poderá nomear substitutos de entre funcionarios dos grupos A ou B da referida dirección xeral.
3. As solicitudes que non puidesen ser atendidas por insuficiencia de crédito quedarán en reserva, podendo, de ser o caso, subvencionarse, ben co crédito que quedase libre, de producirse algunha renuncia por parte dos beneficiarios, en ben co incremento do crédito orzamentario destinado a estas axudas. Para estes efectos poderán realizarse sucesivos informes conforme o sinalado neste artigo.
Artigo 10º.-Criterios de valoración.
1. No outorgamento destas axudas teranse en conta os seguintes criterios de valoración:
a) A maior idade dos transportistas que as soliciten.
b) Clase de autorizacións, dándoselles preferencia a aquelas que habiliten para realizar transporte con calquera clase de vehículo sobre as que habiliten para o transporte só con vehículos lixeiros.
2. Para a ponderación dos criterios anteriores elaborarase unha relación de posibles beneficiarios por orde descendente de idade, tendo en conta que aos titulares de autorizacións habilitantes para realizar transporte con calquera clase de vehículo se lles computará un ano máis de idade para estes efectos.
3. As axudas outorgaranse aos que ocupen os primeiros lugares na relación de beneficiarios elaborada consonte os puntos anteriores, ata esgotar o crédito orzamentario dispoñible.
Artigo 11º.-Resolución e notificación.
1. Á vista do informe da Comisión de Valoración, o órgano instrutor formulará a proposta de resolución, que elevará á directora xeral de Transportes para que esta dite a resolución que corresponda para cada solicitante.
No caso de que, atendendo ás solicitudes formuladas, resulte acreditada a suficiencia do crédito dispoñible, o órgano instrutor poderá elevar propostas parciais de resolución e procederase a resolver sucesivamente as distintas solicitudes formuladas por orde cronolóxica de conclusión dos correspondentes expedientes administrativos.
2. O prazo máximo para resolver e notificar a resolución será de tres meses contados desde o día seguinte á finalización do prazo de presentación de solicitudes que estableza a convocatoria. Se transcorrese este prazo sen que se ditase resolución expresa, os interesados poderán entender desestimadas as súas solicitudes por silencio administrativo.
3. A concesión ou a denegación da axuda seralle notificada ao solicitante de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Adicionalmente, as axudas concedidas publicarase no Diario Oficial de Galicia, de concorrer os supostos previstos no artigo 15 da Lei 9/2007, do 13 de xuño, de subvencións de Galicia, e, en todo caso, na páxina web da Consellería de Política Territorial, Obras Públicas e Transportes, na epígrafe de Transportes.
Artigo 12º.-Réxime de recursos.
As resolucións ditadas ao abeiro destas bases e da orde de convocatoria, así como a desestimación presunta de solicitudes, poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o mesmo órgano que ditou a resolución, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel en que se produza o acto presunto.
Artigo 13º.-Modificación da resolución.
1. Toda alteración das condicións tidas en conta para a concesión da axuda poderá dar lugar á modificación da resolución de concesión. As persoas ou entidades beneficiarias están obrigadas a comunicarlle á Dirección Xeral de Transportes calquera circunstancia ou eventualidade que poida afectar substancialmente o destino ou a correcta aplicación da axuda outorgada.
2. O acto polo que se acorde ou se denegue a modificación da resolución será ditado pola directora xeral de Transportes logo da instrución do correspondente expediente, en que se lle dará audiencia ao interesado.
Artigo 14º.-Obrigas dos beneficiarios.
Os beneficiarios das subvencións reguladas nestas bases asumen as obrigas recollidas con carácter xeral na normativa de subvencións e, especificamente, as seguintes:
a) Obriga de reintegro, total ou parcial, da subvención percibida no suposto de incumprimento das condicións establecidas para a súa concesión.
b) Obriga de permitir que a Dirección Xeral de Transportes realice as comprobacións e inspeccións que considere oportunas co fin de comprobar a veracidade dos datos e da documentación presentada, así como de facer o seguimento e control das axudas concedidas.
c) Obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Cuentas e o Consello de Contas, no exercicio das súas funcións de fiscalización e control.
Artigo 15º.-Xustificación da subvención.
1. No suposto dos beneficiarios a que que refire o artigo 3º.1 a), e unha vez notificada o outorgamento da axuda, abriráselles un prazo de quince días naturais, contados a partir do seguinte ao desa notificación, para que procedan a renunciar á autorización ou autorizacións que deron lugar á axuda e a todas aquelas de transporte público de que fose titular.
2. Antes de aboar as axudas comprobarase que no rexistro xeral de Transportistas e de Empresas de Actividades Auxiliares e Complementarias do Transporte se anotaron a baixa da autorización ou autorizacións e se efectuou, de ser o caso, a anotación correspondente en relación coa capacitación profesional do beneficiario, para impedir que poida achegarse a outra empresa de transporte.
3. Sen prexuízo do disposto nos números anteriores, a Subdirección Xeral de Ordenación do Transporte poderá requirirlles individualmente aos beneficiarios a incorporación ao procedemento da documentación necesaria para proceder ao pagamento da subvención.
Artigo 16º.-Pagamento.
Unha vez xustificada a axuda consonte o previsto no artigo anterior ou, no caso dos beneficiarios indicados no artigo 3º.1 b), logo de comprobar que os solicitantes cumpren todos os requisitos para recibir a subvención, procederase ao libramento desta, que se fará nun único pagamento mediante transferencia bancaria ao número de conta que figure na certificación achegada coa solicitude.
Artigo 17º.-Incumprimento, reintegros e sancións.
1. O incumprimento das obrigas contidas nestas bases, na orde de convocatoria ou no resto da normativa aplicable, así como das condicións que, de ser o caso, se establezan na resolución de concesión, dará lugar á obriga de devolver total ou parcialmente a subvención percibida, así como os xuros de demora correspondentes.
2. Para facer efectiva a devolución a que se refire o número anterior tramitarase un procedemento de reintegro, que se axustará ao previsto nos artigos 32 e seguintes da Lei 9/2007, do 13 de xuño, de subvencións de Galicia.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto nos artigos 50 e seguintes da Lei 9/2007, do 13 de xuño, de subvencións de Galicia.
Artigo 18º.-Control.
1. A Dirección Xeral de Transportes poderá levar a cabo as actividades de inspección que considere oportunas para controlar o cumprimento da finalidade das axudas que se concedan.
2. Ademais do anterior, as axudas estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece a Lei 9/2007, do 13 de xuño, de subvencións de Galicia. Así mesmo, estará sometida ás actuacións de comprobación previstas na lexislación do Tribunal de Cuentas e do Consello de Contas.
Artigo 19º.-Remisión normativa.
Para todo o non regulado nestas bases observarase o previsto na Lei 9/2007, do 13 de xuño, de subvencións de Galicia, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, así como nos preceptos básicos da Lei 38/2003, do 17 de novembro, xeral de subvencións, e no resto de normativa que resulte de aplicación.
Disposición derradeira.-Habilitación para o desenvolvemento
Facúltase a directora xeral de Transportes para que dite as resolucións que sexan precisas para o desenvolvemento e aplicación destas bases.
Santiago de Compostela, 4 de xuño de 2008.
María José Caride Estévez
Conselleira de Política Territorial, Obras Públicas
e Transportes
Ver referencia pdf "11100D004P049.PDF"